เงินบาทเปิด 30.89/91 บาท
ธนาคารซีไอเอ็มบีไทย รายงาน เงินบาทเปิด 30.89/91 แนวโน้มแข็งค่า รับข่าวยุโรปพยายามแก้ปัญหากรีซ
28 ก.ย. 2554

ธนาคารซีไอเอ็มบีไทย รายงาน เงินบาทเปิด 30.89/91 แนวโน้มแข็งค่า รับข่าวยุโรปพยายามแก้ปัญหากรีซ
นักบริหารเงินจากธนาคาร ซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 30.89/91 บาท/ดอลลาร์ แข็งค่าขึ้นเล็กน้อยจากเย็นวานนี้ที่ปิดตลาดที่ระดับ 30.89/91 บาท/ดอลลาร์
แนวโน้มเงินบาทวันนี้คาดว่าจะปรับตัวแข็งค่าขึ้น เป็นไปตามทิศทางของค่าเงินสกุลอื่นในภูมิภาคและค่าเงินยูโร ซึ่งเงินยูโรที่แข็งค่าขึ้นเมื่อเทียบกับดอลลาร์ เป็นเพราะผลทางจิตวิทยาจากกระแสข่าวว่ากลุ่ม Euro Zone มีความพยายามจะเข้าไปช่วยแก้ปัญหาเรื่องหนี้ของกรีซ จึงส่งผลจิตวิทยาในเชิงบวก
"มีข่าวว่าทาง Euro Zone กำลังเตรียมแผนเรื่องกองทุนเพื่อจะช่วยเหลือกรีซ จึงทำให้ตลาดรีบาวน์ขึ้น เป็นการให้ความหวังกับตลาด ส่งผลทางจิตวิทยารายวัน แต่เรื่องนี้ก็ยังไม่แน่นอน เพราะหากมีเรื่องเข้ามากระทบก็อาจจะกลับไปอ่อนค่าได้อีก" นักบริหารเงิน กล่าว
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 76.47/52 เยน/ดอลลาร์ ส่วนเงินยูโรอยู่ที่ระดับ 1.3586/3589 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 30.85-31.00 บาท/ดอลลาร์